**Programkomiteens første utkast:**

**Samråd –**

**Høring i partiorganisasjonen**

**Rana Arbeiderparti**

**Partiprogram 2023-2027**

# INNLEDNING

Arbeiderpartiets visjon er en rettferdig verden uten fattigdom, der menneskene er frie, likestilte og har innflytelse over sine liv. Vi vil ha et samfunn basert på frihet, solidaritet og like muligheter for alle.

Den norske modellen bygger på høy deltakelse i arbeidslivet, et godt samarbeid mellom staten og partene i arbeidslivet og et bredt utbygd velferdssamfunn for alle. Den gjør at vi i Norge kan kombinere gode velferdstjenester, et høyt lønnsnivå, sterk omstillingsevne, konkurransedyktighet og gode økonomiske resultater. Den norske modellen er bygget opp over mange år og har ikke kommet av seg selv.

Arbeiderpartiet er et samfunnskritisk parti. Vårt mål er hele tiden å forbedre samfunnet. I de neste årene vil vi få flere ranværinger, men da må vi legge til rette for at kommunen fortsatt er et godt sted å bo i for både nye og gamle ranværinger. Det betyr gode velferdstilbud, et trygt arbeidsliv, gode kulturtilbud og tilgengelige boliger for alle. I Rana skal alle være med, de som trenger hjelp skal få det og vi skal løse oppgavene i fellesskap.

# ARBEID OG NÆRING

Arbeids- og næringspolitikkens mål er å skape flere arbeidsplasser, hele faste stillinger og samtidig bidra til et seriøst arbeidsliv. Da er det to ting som gjelder; at eksisterende og framtidige virksomheter har gode rammevilkår og at vi har folk som tar utfordringer og skaper nye bedrifter.

Det viktigste enkelttiltaket for vekst de neste årene er byggingen av en stor flyplass på Hauan. Fremover er det viktig å sikre størst mulig bruk og rutetilbud for å utnytte mulighetene. En stor flyplass vil bli et tidsskille for et næringsliv som både har internasjonale eiere og som henvender seg til et internasjonalt marked. Sammen med batterifabrikkene vil prosjektet løfte Helgeland og skape nye muligheter i regionen.

I dag er det mange, spesielt unge som står utenfor arbeidslivet. Kommunen må i samarbeid med NAV og partene i arbeidslivet bidra til at flere av de som står utenfor arbeidslivet får en sjanse. Flere må få fast jobb og midlertidige ansettelser må reduseres. Kommunen som arbeidsgiver må sørge for at flere får heltidsjobb.

For Rana er det avgjørende at kraftkrevende industri i Norge har minst like gode rammevilkår som land vi konkurrerer med. Rana og Nordland er i dag et overskuddsområde innenfor kraftproduksjon. Med alle industriprosjektene som er planlagt i regionen vil dette overskuddet raskt bli et underskudd. Det må bygges mer fornybar kraft. Denne krafta må brukes til lokal verdiskaping, og vi må sørge for at kraftoverskuddet bevares gjennom økt kraftproduksjon.

Det er viktig for Rana og hele Helgeland at vi klarer å videreutvikle de kompetansebedriftene vi har og at vi får flere. I dette arbeidet er det viktig at flere bedrifter knytter seg til nasjonale og internasjonale forskningsmiljø.

Rana må ha et variert næringsliv som sikrer arbeidsplasser i hele kommunen. Kulturbaserte næringer og primærnæringer er viktig for å sikre et mangfoldig arbeidsmarked og for å bygge identitet og tilhørighet.. Det sterke kulturlivet, både profesjonelt og på amatørnivå, gir gode forutsetninger for kulturbaserte næringer. Innen landbruk og reindrift har det lenge vært en framvekst av ulike småproduksjoner. Kombinasjonen av landbruk, reindrift, mat- og kulturopplevelser styrker Helgeland som reiselivsdestinasjon og øker bolysten i kommunen og må styrkes.

RANA ARBEIDERPARTI VIL:

* Arbeide for størst mulig ringvirkninger av ny stor flyplass på Hauan.
* Samarbeide tettere med næringslivet og sikre kommunens plankapasitet i møte med investeringer og befolkningsvekst.
* Ikke øke eiendomsskatten.
* Arbeide for flere tilbud ved Campus Helgeland.
* At Rana skal delta aktivt i Nordområdesatsingen, spesielt gjennom et samarbeid med Mo i Rana havn og industrien i Rana.
* At Rana kommune skal innføre strengere krav til leverandører og på den måten ta vare på seriøse bedrifter for å forhindre sosial dumping, arbeidslivskriminalitet og fremme bærekraftige innkjøp.
* Ha flere varig tilrettelagt arbeidsplasser.
* I samarbeid med Rana kommune og næringslivet, legge til rette for at folk med nedsatt funksjonsevne kommer seg i arbeid.
* Samarbeide med partene i arbeidslivet om utvikling av fag- og yrkesopplæringen.
* I samarbeid med fylkeskommunen jobbe for å få bedret framkommeligheten og sikkerheten i Bustneslia.
* At Rana kommune, Mo i Rana Havn og Rana Industriterminal må bygge ny dypvannskai i Langneset og videreutvikle kaianleggene i Toraneset slik at begge havneavsnittene får full intermodalitet.
* Arbeide for en helhetlig konseptvalgsutredning for transportsystemet i Rana kommune
* Etablere god bredbåndsdekning i hele kommunen.
* Styrke Rana som reiselivsdestinasjon
* Ha mer gods fra vei til sjø og bane
* Vi vil ha et eget prosjekt som skal sørge for at ungdom som står utenfor arbeid og skole får alternative utdannings- / arbeidsløp.

**OPPVEKST OG UTDANNING**

Den norske fellesskolen – at alle uansett bakgrunn går i samme skole - har vært viktig for å sikre lik rett til utdanning, jevne ut forskjeller og for å skape fellesskap. Å gi barn og unge en god skolegang er det viktigste tiltaket kommunen kan gjøre for å gi dem like muligheter til å lykkes senere i livet.

En viktig suksessfaktor er å ha godt utdannede og motiverte lærere. Vi mener lærerne i Ranaskolen skal tilbys gode utviklingsmuligheter, kurs og faglig oppdatering og at de skal være sentrale i å være med å utvikle Ranaskolen videre.

Vi vil fullføre skoleløftet gjennom oppgradering av skoler og skolegårder slik at alle elever i grunnskolen i Rana skal gå på nye eller renoverte skoler. Dette skal fullføres i kommende valgperiode. Med et forventa økt tilfang av elever fra andre land i forbindelse med etableringen av batteriindustri ønsker vi å fullføre arbeidet med en internasjonal linje i Ranaskolen.

Skolen skal sørge for at elever lærer, mestrer og utvikler gode relasjoner. SFO (skolefritidsordningen) skal erstattes av AKS (aktivitetsskolen) slik at vi får mer og variert innhold for barna. Vi vil innføre AKS og erstatte hjemmelekser med skolelekser, slik at alle elever får den samme muligheten til oppfølging gjennom skolen. Vi vil gi barna mer tid til læring på skolen, og mer fri når de kommer hjem.

For å yte best mulig trenger alle barn sunn mat. Vi vil derfor videreføre skolefrokost på ungdomstrinnet og skolefrukt for 1.-7. trinn. Forskning viser at gratis og sunn mat har svært stor effekt på læringsmiljøet i klasserommet.

Noe av det viktigste i livet for alle barn og ungdommer er venner - å ha venner og føle fellesskap er viktig. Skolen må ha en god ledelse som kontinuerlig arbeider med å forbedre ulike sider ved læringsmiljøet og som har nulltoleranse mot mobbing og sikre en inkluderende skole.

Rana skal ha gode og trygge barnehager. Oppvekstmiljøet skal både være trygt og sunt samtidig som det skal fremme barnas nysgjerrighet og læring. Barnehagen er viktig for barnas oppvekst og for hvordan de klarer seg på skolen seinere.

Ny barnevernslov gir barna flere rettigheter. Loven stiller store krav til økt dokumentasjon og økt kompetanse. Vi vil sørge for å sette alle foreldre i stand til å være gode omsorgspersoner for sine barn. Vi vil derfor tilby et kurs i foreldreveiledning til alle førstegangsforeldre i kommunen. På den måten vil blivende foreldre ha et kunnskapsgrunnlag som er unikt og verdifullt. Det må være et mål å komme inn med tidlig innsats overfor barn og familier som har utfordringer. Rana kommune må derfor jobbe tverrfaglig og sammen med andre aktører som helsevesen og andre kommuner for å sikre at ressursene brukes mer forebyggende enn i dag.

Rana er en del av det sørsamiske språkområdet, er vertskap for det sydsamiske teatret og har en stor samisk befolkning. Til tross for dette, er det flere mangler i språk- og kulturtilbudet til den samiske befolkninga. En satsing på samisk språk og kultur vil være en berikelse for alle, men krever systematisk satsing på kompetanse, spesielt i barnehage og skole. Barns rettigheter til å lære samisk i skole og barnehage må prioriteres, men samisk bør også gjøres tilgjengelig som valgfag for alle elever på sikt.

RANA ARBEIDERPARTI VIL:

* Sikre at all undervisning i skolen skal gjennomføres av faglærte pedagoger.
* Gjennomføre et digitalt kunnskapsløft for lærerne i grunnskolen.
* Sørge for at alle lærere har mulighet til å delta på kurs og videreutdanning.
* Gjøre skolefritidsordningen om til en aktivitetsskole (AKS).
* Etablere et felles sosial- og spesialpedagogisk akutt-team.
* Øke innslaget av praktisk/estetiske fag der det er mulig.
* Erstatte hjemmelekser med skolelekser når omleggingen til AKS er fullført.
* Arbeide for gode muligheter for hospitering i ulike bedrifter og i videregående skole.
* Styrke innsatsen innenfor svømmeopplæring slik at alle elevene lærer seg å svømme.
* Gjennomføre løpende barnehageopptak.
* Styrke den tidlige innsatsen og øke ressursbruken til forebyggende arbeid.
* Da må det jobbes godt på tvers av kommunens avdelinger og med andre offentlige etater. Derfor er det så viktig at det tette samarbeidet mellom barnevern, helsevesen, barnehage, skole og PPT videreutvikles.
* Styrke samarbeidet mellom barnehagene og kommunens kulturskole.
* Tilby foreldreveiledningskurs til alle blivende foreldre som ønsker det.
* Øke kapasiteten og kompetansen i barnevernet for å hindre fristbrudd, samt skape rom for frivillige tiltak og forebygging.
* Gå i dialog med universitetene for å sikre videreutdanning for helsesykepeleiere.
* Styrke helsesykepleierkompetansen i grunnskolen og videregående skole.
* Innføre årlig oppvekstrapport.
* Etablere en forpliktende kommunal opptrappingsplan for samisk språk og kultur som skal inneholde bl.a: kompetanseheving for ansatte i skole og barnehage, styrket stedlig undervisningstilbud for samiske elever og innføring av samisk i barnehage og på sikt som tilbud i SFO/Aktivitetsskolen.

# HELSE OG OMSORG

Vårt mål er at alle ranas innbyggere skal få god helsehjelp ut ifra behov, både i spesialisthelsetjenesten og i kommunal-helsetjenesten. Alle skal leve aktive og gode liv, hvor de kan klare seg selv og bo hjemme så lenge de som de ønsker. Vi vil bygge opp en godt dimensjonert omsorgstrapp der tildeling av tjenester bygger på BEON-prinsippet (Beste Effektive Omsorgsnivå).

Utfordringen for framtidas helsetjeneste er rekruttering både i spesialisthelsetjenesten, fastlegeordningen og kommunal pleie- og omsorgstjenesten. Rana kommune må derfor jobbe målrettet og kreativt for å rekruttere helsepersonell i årene som kommer. Å bygge opp enheter og avdelinger som gir rom for god faglig utvikling og heltidskultur vil være en viktig del av dette.

Kommunen må styrke og videreutvikle de hjemmebaserte tjenestene. Dette vil bidra til effektiv ressursbruk og gi muligheter for oppfølging og behandling i hjemmet som alternativ til institusjon. Kommunen må ha tilstrekkelig kapasitet innen hverdagsrehabiliteringen og nok dag-, avlastnings- og korttidsplasser. Velferdsteknologi vil være et godt virkemiddel for å få dette til å fungeregodt. Vi vil bygge et aldersvennlig samfunn. Dette krever at hele kommunen bidrar, alle etater i kommmunen, i godt samarbeid med næringsliv, kulturliv, frivillige lag/organisasjoner og andre.

Vi vil arbeide for at mennesker med demenssykdommer får et godt tilbud gjennom alle faser av sin sykdom. Bofellesskap er for mange et godt alternativ når det å bo hjemme blir for krevende. Kommunen må samarbeide mer med frivillige lag og organisasjoner for at innbyggere med demens og deres pårørende får en bedre hverdag.

Psykiske helseproblemer og rusproblemer forekommer hos mennesker i alle aldersgrupper og i alle grupper av befolkningen. Følgene av rusmiddelbruk og psykiske problemer er lavere livskvalitet, økt dødelighet, sykefravær og uførhet. Rana kommune må tilby en større grad av varierte og lett tilgjengelige tjenester slik at folk får raskere hjelp. Dette gjelder spesielt barn og ungdom.

RANA ARBEIDERPARTI VIL:

* At sykehuset i Rana skal videreutvikles som et fullverdig akuttsykehus.
* Rekruttere til og styrke fastlegetjenesten, både kommunalt ansatte og private fastlegehjemler.
* Rekruttere til og styrke sykepleierkompetansen i helse og omsorgstjenesten, blant annet gjennom kompetanseheving og faste hele stillinger.
* Ha tilstrekkelig sykehjemsplasser og korttidsplasser.
* Flere dagplasser i eldreomsorgen.
* Rana må ha et godt og variert botilbud tilpasset brukernes individuelle behov.
* Styrke helsetjenestene som ytes i hjemmet, herunder hjemmetjenester til mennesker med demenssykdommer og hverdagsrehabilitering.
* Bygge et nytt sykehjem i flere trinn for å sikre tilstrekkelig antall sykehjemsplasser.
* Gi trygghetsalarm til de som har behov for det.
* Utvikle samarbeidet med frivillige organisasjoner som driver forebyggende arbeid.
* Styrke tilbudet til mennesker som har utfordringer knyttet til rus og psykiatri.
* Legge til rette for egne botilbud for innbyggere med funksjonsnedsettelser og hjelpebehov.
* Gi innbyggere bedre muligheter til å planlegge egen pensjonstilværelse gjennom god informasjon og forebyggende arbeid.
* Øke bruken av velferdsteknologi for å øke innbyggernes selvstendighet og mestring.

# KLIMA OG MILJØ

Selv om klimaproblemene er globale må vi handle lokalt for å nå målene om å redusere utslippene. Vi vil sikre livsgrunnlaget for nåværende og framtidige generasjoner gjennom forsvarlig og kunnskapsbasert bruk av naturressursene.

Rana skal ta sitt ansvar og støtte den grønne industrien. Vi skal skape verdier gjennom å ha fokus på miljøvennlige og energieffektive tjenester og løsninger. Miljøutfordringer må løses i samspill mellom næringsliv, privatpersoner og myndighetene. Likevel mener vi at det er det offentlige sitt ansvar å ta en lederrolle i det regionale og lokale miljøarbeidet. Det offentlige må legge til rette for at både privatpersoner og bedrifter enkelt skal kunne ta miljøvennlige valg. I tillegg må kommunen kutte egne utslipp.

Kollektivtilbudet må tilpasses folks transportvaner og bygges opp til å være et reelt alternativ til privatbilisme.

Parallelt med klimakrisen opplever verden en naturkrise. Begge krisene forsterker hverandre, og begge må løses. En skånsom bruk av naturen er nødvendig for å sikre biologisk mangfold, binding av CO2 og driftsgrunnlag for utmarksnæringene. Rana kommune skal søke å tilbakeføre natur der det er mulig, gjerne som erstatning for natur som tas i bruk. Kommunen må derfor innføre et naturregnskap.

Den billigste krafta er den som aldri brukes. Rana kommune må derfor være i front for å satse på ENØK i egen virksomhet. Nye offentlige bygg må være plusshus, og det må være krav om produksjon av fornybar energi, f.eks. solceller ved oppføring av nye næringsbygg og boliger.

Vi vil styrke kommunens klimaplan. Den skal sørge for at utslipp kuttes i tråd, energiforbruk effektiviseres og de mest effektive tiltakene iverksettes. For å lykkes med dette må det bygges ut ny, fornybar energi.

Det er behov for mer kraft for å sikre grønn industri og nok kraft til husholdningene. Vi må bygge mer fornybar energi, også i Nord-Norge. Rana Arbeiderparti er positiv til at det skal satses på ny fornybar kraft, men mener det er viktig at hvert prosjekt vurderes separat og gis grundige konsesjonsbehandlinger. Søknadene må behandles etter plan- og bygningsloven, og kommunen må ha mulighet til å si nei. I tillegg må det sikres reell medvirkning fra alle interessenter, spesielt fra reindrifta og annen eksisterende næringsvirksomhet i de berørte områdene. Målet er en prosess som sikrer at det tas kunnskapsbaserte valg gjennom konsesjonsbehandling.

RANA ARBEIDERPARTI VIL:

* Styre etter en forpliktende handlingsplan som halverer utslippene innen 2030 (sammenliknet med 1990) og er klimanøytrale i 2050 i tråd med Parisavtalen..
* Gjennomføre «Plan for sammenhengende gang og sykkelvegnett i Rana»
* Stille krav om bygging av plusshus når det skal oppføres nye offentlige bygg.
* Stille krav om at alle nyoppførte bygg er plusshus.
* Tilrettelegge for mer fornybar energi til industrien og lokalbefolkningen.
* Legge opp til grundige konsesjonsprosesser som vurderer hvert enkelt kraftprosjekt.
* At Rana kommune skal være en plastfri kommune.
* I samarbeid med industrien og Statens Vegvesen redusere svevestøvet i Rana.
* At Rana kommune skal i samarbeid med fylkeskommunen videreutvikle kollektivtransporten og gjøre det til et reelt alternativ.
* At det etableres flere hurtigladere til elbiler.
* Kun anskaffe nullutslippskjøretøy for kommunen.
* Stille krav om utslippsfrie bygge- og anleggsplasser i kommunale anbud.
* Ha et naturregnskap for å sikre at natur ikke nedprioriteres.
* Satse tungt på ENØK, sparing og produksjon av energi til offentlige bygg ved bl.a. solceller.

# KULTUR OG FRITID

Et godt fritidstilbud til barn og ungdom er viktig for å sikre god livskvalitet og folkehelse. Ingen skal stenges ute fra fritidsaktiviteter på grunn av foreldrenes økonomi.

Et godt kultur- og fritidstilbud er viktig for trivsel og bolyst. Vi vil støtte sterkere opp om frivillige lag og foreninger i et felles målrettet arbeid. Vi vil arbeide aktivt for at sang- og musikklivet får bedre øvings- og konsertlokaler. Det er også viktig at vi tør satse på kulturentreprenørskap og utvikling av nye kulturarbeidsplasser.

Kulturlivet i Rana har fostret mange dyktige utøvere og vi må bli enda flinkere til å ta vare på talentene og de ivrige ildsjelene. Vi vil arbeide for at kulturkvartalet realiseres i kommende fireårsperiode. Kulturkvartalet kan være et samarbeid mellom Nordland Teater, Rana kino, samfunnshuset og et nytt Rana kulturhus. Prosjektet kan gjennomføres som et byutviklingsprosjekt i samarbeid med private aktører.

Rana har en lang samisk tradisjon. Det er viktig å sikre den samiske kulturen og det samiske språket. Vi ønsker å tilrettelegge for flere møteplasser og fritidstilbud, som formidler samisk kultur.

Tilhørighet og tilknytting er viktig for alle, men særlig for barn og unge. For Arbeiderpartiet er det viktig at ungdom skal ha innflytelse på saker som betyr mye for dem. Det gjelder både i skolehverdagen og på fritida. Det gjelder i kulturlivet og i idretten – og på mange andre områder. For å ivareta dette er ungdomsrådet særlig viktig. Det er naturlig at ungdomsrådet inviteres til å holde innlegg i starten av kommunestyres møter for å gi sitt syn i relevante saker.

Idrett og friluftsliv er viktig både for folkehelse og trivsel. Vi vil at kommunen må videreføre og forbedre samarbeidsavtalen mellom kommunen og idrettsrådet slik at idrettsrådet, idrettslagene og kommunen jobber sammen for å utvikle idretten.

RANA ARBEIDERPARTI VIL:

* Jobbe sammen med idretten og kulturlivet for å sikre at ingen barn mister muligheten til å delta på fritidsaktiviteter på grunn av økonomi.
* Realisere kulturkvartalet.
* Arbeide aktivt for at Rana ungdomsråd blir invitert og hørt i relevante saker – og at ungdomsrådet bruker taleretten om relevante saker i kommunestyret
* Sikre øvingslokaler til kulturen.
* Legge til rette for de som ønsker å skape kunst- og kulturbaserte arbeidsplasser.
* Videreføre BUA-ordningen med utleie av utstyr.
* Videreutvikle samarbeidet mellom kommunen og frivillige organisasjoner. Bidra i det samiske kulturløftet og skape flere møteplasser og kulturtilbud for samisk befolkning, og styrke formidling av samisk språk og kultur.
* Utarbeide en kulturplan for Rana kommune.
* Delta aktivt i aktiviteter i kommunen når Bodø er europeisk kulturhovedstad i 2024.

# **BRUKERVENNLIG KOMMUNE – GOD ARBEIDSGIVER**

Rana er en fleksibel, effektiv og servicevennlig kommune, men vi skal bli enda bedre. Vi skal ha tjenester av høy kvalitet og tilgjengeligheten på fremmede språk skal også være god. Tjenestene blir gode når innbyggerne er med på å utforme dem. Derfor er det så viktig at Rana kommune er dyktig på bruk av brukerundersøkelser og tilbakemelding fra brukere. Innbyggerne er ikke bare brukere av kommunens tjenester, men også en ressurs.

Vi sier nei til konkurranseutsetting og privatisering av grunnleggende tjenester som skole og omsorg. Privatisering betyr ofte byråkratisering og at tjenestekvaliteten stagnerer. Vi mener kommunen har de beste forutsetningene til å forbedre det offentlige tilbudet og det gode samarbeidet med frivillig sektor.

Rana kommune skal ha en god seniorpolitikk. Vi trenger aktive og oppdaterte eldre arbeidstakere. Det er uakseptabelt at mange, spesielt kvinner, må jobbe ufrivillig deltid. Vi vil derfor innføre et heltidsløft i kommunen for ansatte som ønsker å få heltidsstillinger.

RANA ARBEIDERPARTI VIL:

* At Rana kommunes informasjon og tjenestetilbud over internett skal være blant de beste i landet, men det normale skal være å tilby tjenester i kommunale bygg og anlegg.
* At Rana kommune skal arbeide kontinuerlig for bedre kvalitet, bl.a. økt tilgjengelighet, større valgfrihet og kortere behandlingstid.
* Samarbeidet med de ansattes organisasjoner må styrkes slik at utvikling og forandring i kommunen skjer effektivt og i nært samarbeid med de ansattes organisasjoner.
* Sikre at kommunalt ansatte får lik lønn for likt arbeid.
* At Rana kommune skal praktisere rett til hel stilling.
* At Rana kommune skal fortsatt være en aktiv lærlingebedrift, og øke antall lærlinger, lærekandidater og trainéer.
* At Rana kommune skal ha helsefremmende arbeidsplasser.
* Motarbeide enhver form for korrupsjon.
* At Rana kommune skal opprette handlingsplan mot diskriminering og hatvold.
* Ha en helhetlig strategi for kompetanseheving til de ansatte
* At Rana Kommune skal gjennomføre et samisk kompetanseløft for sine ansatte og styrke kvaliteten i tjenestilbudet til samisk befolkning.

# BY- OG SENTRUMSUTVIKLING

Levende bysentrum bidrar til å skape bolyst, stedsidentitet og levende lokalsamfunn. Levende bysentrum skaper også positive effekter for kultur-, utelivs- og handelssektoren. Det er derfor en viktig kommunal oppgave å bidra til å gjøre bysentrum mer brukt.

Mo i Rana har gode forutsetninger for å bli en mer attraktiv by. Gjennom innbyggerundersøkelsen «ke tenk du?» fikk kommune og næringsliv gode innspill fra befolkningen om hva som er ønskelig for å skape en mer attraktiv by. Mer farger, forskjønning av byrom og parker stod høyt på ønskelisten. Det er avgjørende at det, i samarbeid med næringslivet, jobbes aktivt for å gjøre bysentrum mer attraktivt. Dagens sentrumsgrenser beholdes.

Behovet for varierte boliger er økende i Rana. Vi vil tilrettelegge for økt boligbygging og sentrumsaktiviteter gjennom å øke byggehøyden. Rana kommune må være åpen for nye ideer om hva et bysentrum kan by på av virksomhet og aktivitet – særlig med tanke på å tiltrekke seg unge og de eldre.

RANA ARBEIDERPARTI VIL:

* At Rana kommune skal utvikle sine institusjoner i sentrum og derved bidra til et levende sentrum.
* At sentrum skal ha ikke-kommersielle fritidstilbud til ungdom.
* Rana kommune må sikre god atkomst til sentrum med trygge sykkelveger, god kollektivtransport og tilstrekkelig parkeringsareal.
* At estetikk – formgiving, farger og materialbruk – må bli viktigere i byutviklingen.
* Utvikle blomsterbyen Mo i Rana.
* Ha mer kunst i byrommet.
* Videreutvikle grøntområdene og parkene.
* Ha økte byggehøyder og fortetting, men Havmannaksen og Kirkeaksen skal bestå.
* Kommunen må i samarbeid med næringslivet få til en bedre by-skilting.
* Synliggjøre og skilte med flere samiske stedsnavn og gi større rom for samisk kunst og kultur i bybildet.
* Det må legges til rette for et offentlig toalett i sentrum.
* Kommunen må i samarbeid med næringslivet legge til rette for en sentrumsnær parkeringsplass for bobiler.

# BOLIG

Bolig er noe av det viktigste for folks velferd. Det må bli enklere å komme inn på boligmarkedet for alle, særlig ungdom. Vi vil gjennom dialog og samarbeid med boligaktører sørge for at flere førstegangskjøpere får muligheten til å eie sin egen bolig. Dette gjelder ulike ordninger og løsninger som blant annet «Leie til Eie»-modellen, flere kommunale boliger og boliger med kommunal tilvisningsrett. Den sosiale boligpolitikken må videreføres gjennom et boligsosialt handlingsprogram.

Med etableringen av battericellefabrikkene står kommunen foran en betydelig vekst. Private boligaktører har allerede annonsert planene for flere store boligutbyggingsprosjekter i årene som kommer. Når kommunen opplever stor vekst er det spesielt viktig at det bygges nok boliger, og varierte boliger slik at prisen ikke blir for høy. Kommunen må nok tilgjengelig kapasitet til å behandle byggesøknader og sørge for forutsigbarhet for utbyggerne.

RANA ARBEIDERPARTI VIL:

* Legge til rette for hurtig utbygging av flere boliger.
* Etablere flere utleieboliger slik at også de uten stor egenkapital kan få et godt sted å bo.
* At Rana kommune skal ha et variert tilbud av boliger til ulike grupper.
* At det etableres flere kommunale boliger.
* At kommunen legger til rette for rimelige utleieboliger for studenter, i samarbeid med Husbanken og studentsamskipnaden.
* At kommunen i samarbeid med næringslivet øke antallet boliger med kommunal tilvisningsrett.
* At kommunen samarbeid med boligkooperasjonen setter i gang prosjekter med mål om å redusere prisen for førstegangskjøpere.
* Legge til rette for ulike boligordninger, som "Leie til Eie", for at ungdom lettere kan komme inn på boligmarkedet.

**INKLUDERING OG MANGFOLD**

Vi skal arbeide for at Rana er et inkluderende samfunn der alle skal med. Vi skal bekjempe fattigdom og fordommer. Rana skal være et samfunn hvor ingen diskrimineres på grunn av funksjonsevne, opphav, kjønn, livssyn eller seksuell orientering.

Gjennom etableringen av battericellefabrikken vet vi det vil bli flere internasjonale og engelskspråklige tilflyttere de neste årene. Vårt mål som kommune er å få tilflytterne til å føle seg velkommen, skape nettverk og bli boende. For å tilrettelegge for en mer internasjonal befolkning må offentlige tjenester og næringsliv gjøre tilpasninger. For oss er det viktig at kommunen er en aktiv pådriver for at de internasjonale arbeidstakerne blir både inkludert og integrert i lokalsamfunnet.

NAV er en viktig leverandør av tjenester til befolkningen. Det gjelder både kommunale tjenester og statlige tjenester. Her må samordningen bli bedre. For mange brukere framstår det som komplisert å forholde seg til dette. Kommunen må ta initiativ til å gjøre befolkningens møte med NAV enklere.

Vi vil at kommunen skal ta initiativ til å videreutvikle NAV-tjenestene, spesielt med fokus på å få flere i jobb. Innvandrere og unge uten tilknytning til skole, utdanning eller arbeidsliv må prioriteres. NAV må fungere som et nav i samhandling med øvrige aktører som kan bidra til å hjelpe brukerne inn i arbeidslivet.

Innflyttere fra andre kulturer – arbeidsinnvandrere og flyktninger - er en stor ressurs for kommunen og vi har et ansvar for at de finner seg til rette og kan utnytte sitt potensial.

I Norge er likestilling mellom kvinner og menn en helt sentral samfunnsverdi. Likestilling handler om en rettferdig fordeling av makt, innflytelse og ressurser. I Rana vil vi jobbe videre for å sikre kvinner fullstendig og reell deltagelse og like muligheter til ledende stillinger på alle nivåer der beslutninger tas, i det politiske, det økonomiske og i det offentlige liv. (ref. FNs bærekraftmål)

RANA ARBEIDERPARTI VIL:

* Videreutvikle og forbedre introduksjonsprogrammet for bosatte flyktninger i Rana.
* Sikre at Rana voksenopplæring har rammer til å gi grunnskoleopplæring til voksne som har krav på det.
* Videreutvikle Rana bibliotek som en viktig arena for integrering.
* Rana kommune må ta initiativ til en plan for tilflytting, kunnskap og integrering.
* Følge opp sannhets- og forsoningskommisjonens rapport når den foreligger, og gjennomføre tiltak som bidrar til videre forsoning.